b'\n_START_ARTICLE_\nTallinna Tehnika\xc3\xbclikool\n_START_SECTION_\nTehnilistest erikursustest Tallinna Tehnika\xc3\xbclikoolini\n_START_PARAGRAPH_\nTallinna Tehnika\xc3\xbclikool sai alguse 17. septembril 1918, mil Saksa v\xc3\xa4gede poolt okupeeritud Eestis hakkas kohalikke tehnikaharitlasi koondav Eesti Tehnika Selts korraldama tehnilisi erikursusi. P\xc3\xa4rast Eesti iseseisvumist kasvas \xc3\xbcha enam vajadus inseneride, arhitektide ja tehnikute j\xc3\xa4rgi. 1919. aastal j\xc3\xa4tkati tegevust Tallinna Tehnikumi (TT) nimelise erakoolina._NEWLINE_Edasise arengu huvides riigistati TT 1920. aastal ning noor \xc3\xb5ppeasutus saavutas peatselt riikliku k\xc3\xb5rgkooli staatuse. Kuni 1931. aastani t\xc3\xb6\xc3\xb6tas TT kitsastes oludes Pikal t\xc3\xa4naval, seej\xc3\xa4rel koliti endise Vene-Balti laevatehase peahoonesse Koplis. Kuigi eesm\xc3\xa4rgiks oli k\xc3\xb5rgkoolile oma hoone ehitamine, ei teostunud see piiratud eelarve t\xc3\xb5ttu. Hoolimata ainelisest kitsikusest leidus siiski piisavalt entusiastlikke noori, kes soovisid TT tehnikaharidust omandada._NEWLINE_1920. aastate l\xc3\xb5pust p\xc3\xa4rssis TT arengut plaan liita k\xc3\xb5rgkool Tartu \xc3\x9clikooliga. Olukord paranes alles 1936. aastal, mil riigi juhtkond otsustas, et tehnika\xc3\xbclikool peab asuma Tallinnas. TT muudeti n\xc3\xb5nda Tallinna Tehnikainstituudiks. 1938. aastal nimetati see omakorda \xc3\xbcmber Tallinna Tehnika\xc3\xbclikooliks. Peatselt puhkenud Teine maailmas\xc3\xb5da katkestas aga alanud kiire arengu, s\xc3\xb5jakeerises kaotas \xc3\xbclikool arvukalt nii \xc3\xb5ppej\xc3\xb5ude kui \xc3\xb5pilasi, r\xc3\xa4\xc3\xa4kimata varadest._NEWLINE_S\xc3\xb5jale j\xc3\xa4rgnenud N\xc3\xb5ukogude ajal kandis \xc3\xbclikool Tallinna Pol\xc3\xbctehnilise Instituudi (TPI) nime. Seda kuni Eesti taasiseseisvumiseni. Hoolimata \xc3\xbcldisest vaimsest surutisest t\xc3\xb5usis \xc3\xbclikooli tase j\xc3\xa4rjepidevalt. 1970. aastatest muutus aina vabamaks ka m\xc3\xb5tete ja ideede levik. Kasvas \xc3\xbcli\xc3\xb5pilaskond ja t\xc3\xb5usis \xc3\xb5ppej\xc3\xb5udude kvalifikatsioon. TPI tegi m\xc3\xa4rkimisv\xc3\xa4\xc3\xa4rseid edusamme teadusuuringute vallas, p\xc3\xa4lvides sellega NSV Liidu juhtiva tehnika\xc3\xbclikooli staatuse._NEWLINE_Oluliseks murdepunktiks sai oma \xc3\xbclikoolilinnaku v\xc3\xa4ljaehitamisega alustamine Mustam\xc3\xa4ele 1960. aastate alguses. Uued tuuled hakkasid puhuma laulva revolutsiooni ajal, mil \xc3\xbclikool osales aktiivselt toimuvates \xc3\xbchiskondlikes protsessides, panustades oluliselt riikliku iseseisvuse taastamisse. 1989. aastal v\xc3\xb5eti taas kasutusele Tallinna Tehnika\xc3\xbclikooli nimi._NEWLINE_J\xc3\xa4rgnenud paarik\xc3\xbcmne aasta jooksul on oluliselt laienenud \xc3\xb5ppekavad, aina rahvusvahelisemaks on muutunud \xc3\xbcli\xc3\xb5pilas- ja teadlaskond ning paranenud \xc3\xb5pi- ja t\xc3\xb6\xc3\xb6tingimused. Praegu on Tallinna Tehnika\xc3\xbclikool tunnustatuimaid ja suurimaid \xc3\xbclikoole Eestis. Tehnika\xc3\xbclikooli alluvuses on neli teaduskonda ja viienda teaduskonna staatuses olev Eesti Mereakadeemia, kaks kolled\xc5\xbeit, 18 instituuti, innovatsiooni- ja ettev\xc3\xb5tluskeskus Mektory ning muid asutusi. Kui enne teist maailmas\xc3\xb5da \xc3\xb5ppis tehnika\xc3\xbclikoolis alla 500 \xc3\xb5pilase, siis 2018. aastal oli \xc3\xbcli\xc3\xb5pilasi 10 852. Vilistlasi on \xc3\xbclikoolil juba pea 70 000.'